Remišová, Veronika, poslankyňa NR SR (2019-03-29):
Vážené dámy, vážení páni, toto je jeden zo série zákonov, ktorými sa snažíme zlepšiť kontrolné, kontrolné právomoci alebo posilniť kontrolné inštitúcie. Predtým ako sme navrhli, najprv to bol pozmeňujúci návrh, potom sme to navrhli aj ako novelu, novelu zákona o verejnom obstarávaní, sme sa stretli aj s predsedom Úradu pre verejné obstarávanie a snažili sme sa s pánom Hlivákom rokovať o tom, že je veľmi potrebné zabezpečiť kontrolu kartelov. Keď sme kontrolovali verejné obstarávanie a často sa nám stávalo, že sme zistili, že verejných obstarávaní sa zúčastnili majetkovo a personálne prepojené subjekty. To znamená, že vlastne tam nebola žiadna súťaž, súťaž bola fiktívna a odrazilo sa to aj v cene, že v tej výslednej cene, ako ony súťažili, tak sme zistili, že často sa znížila cena o 50 centov alebo o 1 euro. Čo je absurdné, lebo však súťaž je nato, aby sme tú cenu výrazne stlačili dole. No a keď sme si pozerali potom následne tie firmy, to boli hlavne aj výzvy napríklad v eurofondoch z minulého programového obdobia, tak zistili sme, že tie firmy sú z jednej oblasti a vždy súťažia spolu, napríklad v trinástich tendroch vždy sa zúčastňujú tie isté firmy, vždy súťažia spolu a buď sú prepojené cez nejakého spolumajiteľa a konateľa, alebo majetkovo sú personálne prepojené. Takže to všetko boli len také fiktívne súťaže. No a hovorili sme aj s pánom predsedom, kde sme mu naniesli tento problém, a chceli sme, aby bola možnosť vylúčiť firmy, u ktorých sa zistí majetkové alebo personálne prepojenie. Pán predseda povedal, že to bude riešiť s Protimonopolným úradom, doteraz ešte sme nedostali spätnú väzbu. A len taký príklad poviem, že tie súťaže, aké sú, nechcem použiť slovo zmanipulované, ale dali sme kontrolovať Úradu pre verejné obstarávanie 13 verejných obstarávaní, kde sme mali podozrenie z majetkovo a personálne prepojených firiem. Úrad pre verejné obstarávanie tam našiel 104 porušení zákonov: fiktívna súťaž, diskriminačné podmienky a tak ďalej a tak ďalej. V trinástich verejných obstarávaniach 104 porušení zákonov. No a keďže doteraz neprišla spätná väzba od predsedu a ani nevieme, ako sa ďalej vyvíjajú rokovania s Protimonopolným úradom, hoci si myslíme, že toto je veľmi potrebné riešiť, že ak chceme, aby sme ušetrili občanom peniaze, tak je potrebné, aby tá súťaž bola naozaj súťažou. Nie že sa tam prihlási moja firma a moja druhá firma a budú sa tváriť, že spolu súťažia a vlastne tá cena ostane rovnaká, ako bola na začiatku. Toto verejné obstarávanie ani nemusí byť a ušetríme, ušetríme byrokraciu. Takže dávame to ako návrh zákona. Toto je hlavný cieľ, o ktorý nám ide. Vylúčiť majetkovo, personálne prepojené firmy zo súťaže, aby teda tá súťaž prebiehala naozaj férovo. A všetci veľmi dobre poznáte aj súťaže firmy BONUL. Na tie sme poukázali niekoľkokrát. Tam už boli také absurdnosti, že súťažili dve firmy, BONUL a firma VEL, a omylom jedna z tých firiem dávala potvrdenie, myslím, že zo Sociálnej poisťovne, a podala ho na tlačive tej druhej firmy. Čiže evidentne mali spolu nejaké prepojenie a zabudli to tlačivo nejak si vymeniť, vymazať alebo podať to na svojom vlastnom tlačive. A to nehovorím o nejakých nízkych sumách. To sú sumy, ktoré sú v miliónoch eur, konkrétne pri BONUL-e. No, takže toto je hlavný cieľ toho zákona. Je to, relatívne je to, podľa môjho názoru, nie je to nejaká zmena, ktorá by teraz vyžadovala obrovskú, prekopanie celého zákona o verejnom obstarávaní. Na druhej strane je to zmena relatívne jednoduchá, ktorá môže veľmi pomôcť stransparentniť verejné obstarávanie a urobiť tú súťaž férovou. Takže bola by som veľmi rada, keby sa u vás našlo pochopenie pre túto zmenu a, samozrejme, budeme o tom ďalej rokovať aj s predsedom Úradu pre verejné obstarávanie, aj s Protimonopolným úradom. Ďakujem veľmi pekne.